**Handlingsplan for misjonærbarn**

**Innhold:**

1. Innledning
2. Bakgrunn
3. Formål med planen
4. En helhetlig handlingsplan
5. Organisering av arbeidet
6. Finansiering av tiltak

## **Innledning**

Handlingsplanen er kommet i stand gjennom et konstruktivt samarbeid mellom Det Norske Misjonsselskap (NMS) og Sendt bort høsten 2024. Arbeidsgruppen har bestått av representanter fra ledelsen i NMS og styret i Sendt bort.

Handlingsplanen bygger på og uttrykker i sin sum det samme hovedinnhold som den allerede eksisterende handlingsplan for misjonærbarn med tilknytning til Misjonssambandet. Det har vært et mål at misjonærbarn med tilknytning til NMS skal gis tilbud som er likeverdige med de tilbud som er definert i Misjonssambandets handlingsplan, selv om ikke alle detaljer i handlingsplanene er like.

## **Bakgrunn**

Det Norske Misjonsselskap (NMS) har siden stiftelsen i 1842 sendt ut et stort antall misjonærer og familier til utlandet.

Ulike ordninger for skole og omsorg har vært praktisert.

Ordningen med barnehjem for misjonærbarn i Norge eksisterte i perioden 1889 – 1952 (delvis oppvekststed for totalt 176 barn), mens ordningen med norske skoler med internat i utlandet ble praktisert i perioden 1881 - 2006 (for et langt større antall barn).

Misjonærbarnas opplevelse av oppvekst er ulike - både vonde og gode. Men et stort antall misjonærbarn ble gjennom de omtalte ordninger ufrivillig adskilt fra sine foreldre og utsatt for urett og omsorgssvikt.

IRIS-rapporten fra 2009 bekreftet at mange misjonærbarn bærer med seg sår og traumer fra barndommen. Oppfølging av tidligere misjonærbarn har siden 2009 basert seg på «Retningslinjer for økonomisk støtte» (i utgangspunktet felles for Misjonssambandet og NMS).

Noen tidligere misjonærbarn har hatt god nytte av den støtte de har fått til helsehjelp eller besøk til oppvekstland. Andre har ikke opplevd denne støtte som adekvat eller tilstrekkelig. Behov for å komplettere/utvide de nevnte retningslinjer har vært omtalt/ ønsket, men fram til 2024 ikke realisert.

Dannelsen av støttegruppen «Sendt bort» (2023) og dens samarbeid med Misjonssambandet, som bl.a. har resultert i en ny type handlingsplan for misjonærbarn i Misjonssambandet, har aktualisert og vært utløsende faktor for arbeid med en handlingsplan også i NMS.

## **Formål med planen**

NMS ønsker gjennom denne handlingsplan å ta et større ansvar for skadevirkninger av de ordninger som har vært ved å følge opp på en måte som står i forhold til omfang og alvor.

Misjonærbarn som har fått ulik grad av belastning som følge av adskillelse fra foreldre i oppveksten, skal gjennom planens tiltak gis bedre forutsetninger for gode og verdige liv. Av de formåltjenlige tiltak som ved denne handlingsplan videreføres, utvides eller opprettes, kan nevnes:

* Fortsatt mulighet for tilbakemelding til, historiedeling med og spørsmål direkte til NMS-administrasjonen, primært til HR-leder/generalsekretær.
* Avtaler med institusjoner som kan gi direkte adgang til adekvat samtale-/helsehjelp og fri bruk av denne ut fra de personlige behov som foreligger.
* Tilrettelegging for og bruk av en ordning med økonomisk oppreisningsstøtte.
* Tilrettelegging for trygge møteplasser/nettverk samt mer forskning, kunnskap og historieformidling.

Med unntak av ordning for økonomisk oppreisningsstøtte, omfatter de nevnte tiltak også omsorgspersoner (foreldre til misjonærbarn, skole- og internatpersonell) som i ettertid stiller spørsmål ved egne erfaringer og har et ønske om gi tilbakemelding til NMS eller få hjelp til bearbeidelse av sine opplevelser.

Tiltakene utformes slik at de ivaretar de ulike målgruppers behov på en best mulig måte.

## **En helhetlig og forpliktende handlingsplan**

NMS sin tidligere erkjennelse av og beklagelse for å ha hatt skoleordninger som har påført misjonærbarna urimelig store belastninger, står fast (jfr. info på NMS’ nettsider). På denne bakgrunn og basis har arbeidsgruppen i fellesskap definert følgende målrettede tiltak som viktig for måloppnåelse:

## **4.1 Et godt og helhetlig helsetilbud**

Mange misjonærbarn har ulike grader av plager og traumer etter opplevelser fra barndom/oppvekst i utlandet.

Mange opplever at terskelen er høy for å få et godt og helhetlig helsetilbud gjennom et offentlig helsesystem med krav om henvisning fra fastlege til adekvat spesialist-helsetjeneste.

Det inngås derfor avtaler med institusjoner som uten henvisning og lang ventetid kan gi et adekvat helsetilbud til tidligere misjonærbarn og ansatte med et behov relatert til foreldres eller egen NMS-tjeneste. Slike avtaler er ved lansering av handlingsplanen allerede gjort med følgende institusjoner (eventuelle nye tilbud vil fortløpende bli orientert om på NMS sine hjemmesider):

* Bispehagen samtalesenter (Stavanger + digitalt)
* Favne psykologbistand (Oslo + digitalt)
* Senter for krisepsykologi (Trondheim + digitalt)
* Klinikk for krisepsykologi (Bergen + digitalt)
* Vake ressurssenter (Oslo)
* Fermate ressurssenter (Oslo)

Tilbud skal for den enkelte være lett tilgjengelig (direkte kontakt), fritt (ut fra de personlige behov som foreligger), samt anonymt og livssynsåpent for de som ønsker det.

I samarbeid med Sendt bort og andre organisasjoner tilrettelegges det også for seminarer, kurs og gruppesamtaler .

## **4.2 Etablering av trygge møteplasser**

Erfaring viser at mange misjonærbarn har behov for trygge møteplasser og fellesskap for erfaringsutveksling, læring og selvhjelp. Et slikt behov imøtekommes med:

* Fortsatt støtte til/tilrettelegging for allerede etablerte nettverk/møteplasser for misjonærbarn med NMS-bakgrunn.
* Samarbeid med «Sendt bort», andre misjonsorganisasjoner og/eller egnede institusjoner om etablering/gjennomføring av:
  + Fysiske fagsamlinger
  + Digitale kurs og temakvelder
  + Digitale nettverksgrupper
  + Lokale fysiske grupper
  + Tilrettelagte samlinger for foreldre
  + Tilrettelagte samlinger for ansatte

## **4.3 Økt kunnskap og formidling av historie(r)**

Mer forskning og undersøkelser er viktig for å øke kunnskap og forståelse for det å vokse opp som misjonærbarn i utlandet.

NMS ønsker å skape trygge rammer for og oppmuntre til å:

* Formidle egen historie relatert til misjonærbarn-tematikken.
* Arbeide med misjonærbarn-historien i et mer helhetlig perspektiv.

NMS ønsker en bedre integrasjon av misjonærbarn-historien i fremtidige framstillinger/markeringer av misjonens historie.

NMS ønsker samarbeid med «Sendt bort», andre misjonsorganisasjoner og/eller egnede institusjoner med sikte på å:

* Bidra til og gjennomføre nye kartlegginger/undersøkelser
* Bidra til kartlegging av statens rolle
* Gi støtte til samling og formidling av misjonærbarns fortellinger
* Nettverksbygging, kurs/temakvelder, utvikling av digitale ressurssider, etc.

## **4.4 Individuell oppreisning**

En individuell oppreisning skal bidra til å bøte på skader som har oppstått på grunn av belastende opplevelser (tort og svie). Alle mennesker bærer på erfaringer som har gitt konsekvenser for resten av livet. For noen har belastninger og konsekvenser blitt større enn for andre.

De som har fått en slik belastning kan søke om å få en symbolsk oppreisning etter modell av den statlige rettferdsvederlagsordningen. Søknad bør dokumenteres og underbygges med stor vekt på egenerklæring.

Det etableres et eget utvalg som skal prioritere og avgjøre søknader. Utvalget er sammensatt av medlemmer fra NMS-administrasjonen, «Sendt bort» og eksterne fagpersoner (2+2+2). Utvalget arbeider etter felles etablerte retningslinjer, godkjent av de organisasjoner som bruker utvalget.

Retningslinjer for utvalgets arbeid med søknadsbehandling omhandler bl.a. følgende kriterier:

* Spesielt mange og/eller lange adskillelser fra omsorgspersoner.
* Alder ved adskillelse.
* Grad av omsorgssvikt.
* Utsettelse for fysisk og/eller psykisk vold.
* Utsettelse for seksuelle overgrep, alvorlig vold og/eller krenkelser eller manglende adekvat oppfølging ved dødsfall i kjernefamilien.
* Andre forhold/omstendigheter i oppvekstsituasjonen som har påført den enkelte store negative konsekvenser.

Oppreisningsnivåene følger statens rettferdsvederlagsordning. Gradert etter alvorlighetsgrad settes nivået til kr. 50.000 – kr. 250.000. Ordningen er subsidiær etter erstatning utbetalt etter andre ordninger.

Misjonærbarn som har behov for juridisk vurdering av sin sak, får dekket juridisk bistand etter etablert praksis (inntil et beløp tilsvarende 7 timer til offentlig salærsats).

Dersom juridisk vurdering konkluderer med at det er grunnlag for en sak, skal erstatning gjennom offentlige etablerte ordninger prøves først. Dersom det ikke er grunnlag for det, eller dette ikke fører fram, kan sak tas til forhandling med NMS.

Dersom misjonærbarn kommer i utenomrettslige forhandlinger med NMS knyttet til erstatningskrav, bidrar NMS med tilskudd til kostnadene ved dette (inntil 10 timer juridisk bistand samt kostnader ved bruk av mekler inntil 10 timer til offentlig salærtakst).

## **Organisering av arbeidet med handlingsplanen**

HR-avdelingen i NMS er ansvarlig for handlingsplan mht. iverksetting av og forslag til revisjon av denne. Ytterligere detaljering av handlingsplan samt etablering av retningslinjer for oppreisningsutvalgets arbeid skjer i dialog med «Sendt bort».

Støttegruppen «Sendt bort» er åpen for medlemskap for misjonærbarn med NMS-bakgrunn, og NMS vil henvise til mulighet for slikt medlemskap og deltagelse i aktiviteter/nettverk i regi av «Sendt bort».

Handlingsplan, retningslinjer, administrering og finansiering av ordningene evalueres årlig. I forkant av årlige evalueringer utarbeides en rapport med oversikt over gjennomførte tiltak, en vurdering av tiltakenes effekt og nødvendig justering av tiltakenes finansiering.

Handlingsplan og revisjon av denne godkjennes av NMS’ landsstyre.

## **Finansiering av tiltakene i handlingsplanen**

Tiltakene nedfelt i handlingsplanen og andre aktiviteter som bidrar til formålet med planen, trenger finansiering.

NMS vil årlig budsjettere for utgifter knyttet til:

* Helsetilbud
* Individuell oppreisning
* Juridisk bistand
* Eksisterende møteplasser og fremtidige møter, undersøkelser, konferanser og workshops.
* Økonomisk støtte til organisasjoner og foreninger («Sendt bort» o.a.) som:
  + Organiserer nettverk hvor misjonærbarn med NMS-bakgrunn deltar
  + Bidrar til økt kunnskap og historieformidling
  + Tar initiativ til og ansvar for organisering av felles møtepunkt, konferanser, workshops, etc.